**Klastoets**

**Lees die volgende gevallestudie om jou te help om die vrae wat volg, te beantwoord:**

**‘Ekonomiese vryheid ook bedreig'**

Deur: Letitia Watson en Rene Vollgraaff - 2010-08-19 (Volksblad – afgelaai en aangepas op 9 Feb 2014)

Pretoria - Die beperking van mediavryheid kan ook ekonomiese vryheid aan bande lê en Suid-Afrika se reputasie as ’n bestemming vir buitelandse beleggings skaad, meen Gareth Ackerman, voorsitter van Pick ’n Pay.

Hy het in ’n verklaring ’n beroep op die Suid-Afrikaanse sake-omgewing gedoen om by die debat oor mediavryheid betrokke te raak gegewe die noue verband tussen ekonomiese en politieke vryheid.

“Ekonomiese vryheid floreer in ’n omgewing waar mense inligting kan ontvang wat nie aan buitensporige regeringsbeheer of regulasies onderwerp word nie, en dis dié vryheid waarvan Suid-Afrikaanse sake-ondernemings afhanklik is.

“Buitelandse beleggers het die versekering nodig dat ons ernstig daaroor is om korrupsie teen te staan, dat die regering se sake deursigtig en verantwoordbaar is en dat inligting beskikbaar en betroubaar is.”

Ackerman reken daarsonder sal Suid-Afrika se reputasie as ’n bestemming vir buitelandse beleggings skade ly.

“Daarom moet enige poging van die regering om die vrye vloei van inligting teen te staan of mediavryheid te bedreig, teengestaan word.”

Ackerman het bygevoeg dat Suid-Afrika verreweg ’n beter plek is as wat dit voor 1994 was. “Ons is egter steeds ’n gemeenskap wat probleme met ongelykheid, korrupsie en behoeftiges het – dis uitdagings wat oorkom moet word deur dit openlik aan die lig te bring en te debatteer.”

Pick ’n Pay het oor die jare ook konflik met die media gehad, maar dit beteken nie dat die media nie ’n waardevolle rol speel in die monitering van die sakesektor om te verseker dat die regte standaarde en gedrag gehandhaaf word nie, het Ackerman gesê.

“Ons het ook altyd gevind dat die media bereid was om foute reg te stel as ons dit kon bewys.”

1 Verduidelik die konsepte “funksionele en disfunksionele konflik”. 4

2 Verskaf ‘n moontlike voorbeeld van funksionele en disfunksionele konflik tussen Pick n

Pay en die media. 4

3 Verduidelik vyf moonlike redes vir konflik binne Pick n Pay se interne omgewing. Gebruik voorbeelde om jou antwoord te verduidelik en gee ook moontlik oplossings vir die

situasies wat jy skep. 20

4 Noem vyf hulpmiddels wat binne ‘n werksomgewing gebruik kan word om konfliksituasies

te hanteer. 5

5 Verduidelik die rol wat die KVBA (CCMA) kan speel om konflik tussen werkgewers en werknemers op te kos. 12

6 Waarom kan die beperking van mediavryheid ook ekonomiese vryheid aan bande lê

volgens die gevallestudie? 3

7 Wie word gesien as die entrepreneur wat Pick n Pay begin het? 2